**RAPORT PRIVIND SITUAŢIA HIDROMETEOROLOGICĂ ŞI A CALITĂȚII MEDIULUI**

**în intervalul 18.02.2018, ora 08.00 – 19.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.02.2018, ora 07.00**

**RÂURI**

**Debitele au fost, în general, staționare**, exceptând râurile din bazinele: Crasna, Barcău, Vedea, Argeş inferior şi Ialomiţa mijlociu şi inferior, unde au fost în scădere.

Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării s-au menținut fără modificări importante.

 Debitele se situează, în general, la valori peste mediile multianuale lunare, exceptând râurile din bazinele hidrografice: Tur, Someș, Barcău, Crişuri, Mureș, Bega, Timiș, Bârzava, Moravița, Caraș, Nera, Cerna, Putna, Prut, Bârlad, cursurile superioare ale Oltului, Moldovei și Siretului, bazinele mijlocii și inferioare ale Izei și Jiului, unde au valori cuprinse între 30-90% din acestea.

 Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi relativ staţionare,** exceptând cursurile inferioare ale Crasnei, Vedei, Neajlovului şi Ialomiţei, unde vor fi în scădere.

Sunt posibile creşteri de niveluri şi debite pe unele râuri mici din sudul țării ca urmare a precipitaţiilor prognozate şi cedării apei din stratul de zăpadă.

 Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării se vor menține fără modificări importante.

 Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş), în intervalul 18.02 – 19.02.2018, a fost în scădere, având valoarea de 6500 m3/s**, peste media multianuală a lunii februarie (5300 m3/s).

 În aval de Porţile de Fier debitele au fost în scădere pe sectorul Gruia – Galaţi și staţionare pe sectorul Isaccea – Tulcea.

**Debitul la intrarea în ţară (secţiunea Baziaş) va fi în scădere (6300 m3/s).**

În aval de Porţile de Fier, debitele vor fi în scădere pe sectorul Gruia – Isaccea şi staţionare la Tulcea.

**2.** **Situaţia meteorologică în intervalul 18.02.2018, ora 09.00 – 19.02.2018, ora 06.00**

**ÎN ŢARĂ**

**Vremea a fost în general închisă** și s-a răcit în cea mai mare parte a țării. Temporar au căzut precipitații slabe, în timpul zilei în jumătatea de nord a teritoriului și doar izolat în rest, iar spre seară și noaptea aria acestora a cuprins regiunile sudice și de răsărit și pe spații restrânse cele centrale. Au fost ninsori la munte, predominant ninsori în Maramureș și Moldova, mixte în Transilvania, mai ales ploi în Crișana, Banat și Oltenia, iar în Muntenia au fost ploi, care spre dimineață local s-au transformat  în lapoviță și ninsoare. În Dobrogea a plouat slab sau a burnițat. Vântul a suflat slab și moderat, cu ușoare intensificări spre sfârșitul intervalului la munte și în sud-estul țării. Temperaturile maxime au fost cuprinse între 0 grade la Târgu Neamț, Cotnari, Piatra Neamț, Iași, Dumbrăvița de Codru și 9 grade la Giurgiu și Oltenița. La ora 20 era strat de zăpadă în cea mai mare parte a zonei montane, unde măsura până la 177 cm la Bâlea Lac, în Moldova până la 25 cm, local în Maramureș până la 11 cm, în Transilvania până la 27 cm și izolat în nordul Munteniei până la 6 cm. La ora 06.00, valorile termice erau cuprinse între -7 grade la Ocna Șugatag și 5 grade la Mangalia.

**LA BUCUREŞTI**

**Vremea a fost în general închisă** și s-a răcit ușor față de intervalul anterior. Temporar, cu precădere seara și noaptea s-au semnalat precipitații sub formă de ploaie ce s-au transformat spre dimineață în lapoviță și ninsoare. Vântul a suflat slab până la moderat cu ușoare intensificări în ultimele ore ale intervalului. Temperatura maximă a fost de 6 grade la Afumați și Băneasa și 7 grade la Filaret, iar la ora 06.00 se înregistra 1 grad la toate stațiile meteo.

**3. Prognoza meteorologică în intervalul 19.02.2018, ora 09.00 – 20.02.2018, ora 09.00**

**ÎN ŢARĂ**

Vremea va fi predominant închisă, cu valori termice ușor sub mediile multianuale specifice acestei date în cea mai mare parte a țării. Astfel, temperaturile maxime se vor încadra între -3 grade în estul Transilvaniei și  7 grade în Dealurile de Vest, iar cele minime vor fi cuprinse între -13 grade în depresiunile Carpaților Orientali și 1...2 grade în Banat și pe litoral. Se vor semnala precipitații, în general slabe, la munte, în regiunile sud-vestice, sudice și izolat în restul teritoriului. Acestea vor fi sub formă de ninsoare în zonele de deal și de munte, cea mai mare parte a Munteniei, mixte în Oltenia și pe arii restrânse în Dobrogea și predominant ploi în Banat și izolat în Crișana. Vor fi condiții de polei. Vântul va sufla slab și moderat, cu intensificări la munte, în sudul Banatului și temporar, mai ales ziua, în sudul și sud-estul teritoriului.

**LA BUCUREŞTI**

**Vremea se va menține închisă** și se va răci. Se vor semnala precipitații slabe, predominant sub formă de ninsoare, în special în prima parte a zilei, iar vântul va sufla moderat, cu unele intensificări. Temperatura maximă va fi în jur de 2 grade, iar cea minimă de -4...-2 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 18 februarie 2018 ora 20 – 19 februarie 2018 ora 20.00.**

**Starea vremii şi evoluţia stratului de zăpadă în ultimele 24 de ore:**

Vremea a fost apropiată de normalul termic al perioadei. Cerul a fost mai mult noros. Vântul a suflat slab la moderat, cu unele intensificări izolate, rafale de 68 km la Vârful Omu. Local s-a semnalat ceaţă.

Stratul de zăpadă a crescut în zona înaltă cu până la 6 cm, iar la ora 14 măsura: 173 cm la Bâlea-Lac, 123 cm la Vârful Omu, 70 cm la Sinaia, 48 cm la Predeal şi 34 cm la Fundata.

**EVOLUŢIA VREMII PENTRU INTERVALUL 18.02.2018 ora 20 – 19.02.2018 ora 20.00:**

Vremea va fi închisă. Cerul va fi noros și local va ninge şi se vor depune până în 10 cm de zăpadă proaspătă. Vântul va prezenta intensificări de 60...70km/h, viscolind sau spulberând zăpada. Se va semnala ceaţă, asociată izolat şi cu depunere de chiciură.

**Peste 1800 m:** temperaturi minime: -13 la -9 gr.C; temperaturi maxime: -10 la -6 gr.C

**Sub 1800 m:** temperaturi minime: -9 la -5 gr.C; temperaturi maxime: -6 la -3 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Stratul de zăpadă uşoară, cu coeziune redusă, de la suprafaţă, atinge în medie 10 cm. Peste acest strat se va depune unul nou de aproximativ 10 cm, sub acestea aflându-se plăcile de vânt mai vechi. În zonele adăpostite se menţin acumulările mai mari de zăpadă. În aceste condiţii, vor fi posibile curgeri sau avalanşe spontane de suprafaţă, de dimensiuni în general mici. La supraîncărcări cu turişti sau schiori, pe pantele mai înclinate, riscul declanşării avalanşelor rămâne, însă, însemnat.

**La altitudini mai mici de 1800 m**: **RISC ÎNSEMNAT (3)**

 Stratul de zăpadă a continuat să se taseze uşor, rămânând însă destul de însemnat. La acest strat se vor adăuga 5...10 cm de zăpadă proaspătă. Sub acesta, la altitudini spre 1800 m, se mentin plăcile mai vechi, iar la altitudini joase stratul este relativ compact şi stabil. Datorită cantităţii relativ mari de zăpadă existentă în stratul superior, sunt posibile curgeri sau avalanşe spontane pe versanţii înclinaţi, riscul fiind amplificat în condiţii de supraîncărcări cu turişti sau schiori.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 13.02.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare, în intervalul 17.02.2018 - 18.02.2018, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

1. **Probleme în exploatarea lucrărilor hidrotehnice**

**CJSU Ilfov** informează că la data de 18.02.18, la Acumularea Piscicolă Moara Domnească de pe râul Pasărea, din comuna Găneasa, judeţul Ilfov**, s-a produs deversarea barajului cu o lamă de 3-5cm pe o lungime de cca 10m, deversorul de ape mari fiind obturat cu pământ** (Ac. Moara Domnească are o suprafaţă de 15 ha cu un vol. de 300 mii mc şi este deţinută de Universitatea de Ştiinte Agronomice Bucureşti-Staţiunea Didactică Belciugatele şi se află în exploatarea SC TAB CONSTRUCT SRL). **S-a deblocat canalul deversor de ape mari pentru stoparea deversării barajului şi evacuarea apei în aval iar la ora 20.00 s-a reuşit stoparea deversării barajului Moara Domnească şi scăderea nivelului în acumulare cu cca 15cm**. SGA Ilfov-Bucureşti a asigurat coordonarea tehnică a lucrărilor.

Dispeceratul SGA Ilfov-Bucureşti a anunţat CLSU com. Găneasa şi deţinătorii de acumulări piscicole de pe Valea Pasărea în vederea monitorizării permanente a barajelor şi uvrajelor aferente, pentru acumularea/tranzitarea debitului de apă evacuat din Ac. Moara Domnească. Unitatea de exploatare a Acumulării Moara Domnească asigură monitorizarea evacuării apei pe descărcătorul de ape mari a intervenit/şi va interveni cu utilajele terasiere proprii în caz de necesitate.

 Se precizează că deţinătorul Acumulării Moara Domnească are acte de reglementare în domeniul gospodăririi apelor pentru proiectul/obiectivul reabilitare descărcător de ape mari, lucrare prevăzută să înceapă în luna martie anul curent, atunci când condiţiile meteo vor permite demararea lucrărilor pe şantier.

**DIRECȚIA DE COMUNICARE**